2020. gada jūnijā IASB izdeva grozījumus 17. starptautiskajā finanšu pārskatu standartā (SFPS) “Apdrošināšanas līgumi”, kuru mērķis ir samazināt īstenošanas izmaksas un atvieglot uzņēmumu pienākumu izskaidrot to, kādi ir 17. SFPS piemērošanas rezultāti. Ar šiem grozījumiem 17. SFPS spēkā stāšanās datums no 2021. gada 1. janvāra tika atlikts līdz 2023. gada 1. janvārim un attiecīgi pagarināts apdrošināšanas nozarei piešķirtais 9. SFPS “Finanšu instrumenti” fakultatīvais atlikšanas termiņš.

2.2.Pienācīgs process

2020. gada augustā IASB publicēja pārskatīto “Pienācīga procesa rokasgrāmatu”. Būtiska izmaiņa — nākotnē IASB publicēs paskaidrojošus materiālus par ieviešanas jautājumiem, kas rodas saistībā ar izdotu standartu pirms tā piemērošanas datuma.

2.3.Pārvaldība, pārredzamība un pārskatatbildība

2.3.1.Pārvaldība

SFPS fonds ir bezpeļņas organizācija, kura dibināta saskaņā ar Delavēras štata (Amerikas Savienotās Valstis) Vispārējo uzņēmējsabiedrību likumu, lai izstrādātu, popularizētu un sekmētu augstas kvalitātes, saprotamu, īstenojamu un globāli atzītu grāmatvedības standartu vienota kopuma izmantošanu, un kuras galvenā mītne atrodas Londonā (Apvienotajā Karalistē).

SFPS fondu pārvalda padome, kurā darbojas 22 pilnvarotie, kas ir kolektīvi atbildīgi par vispārēju pārraudzību un IASB locekļu iecelšanu. Pilnvaroto iecelšana ir pakļauta proporcionālam sadalījumam pēc ģeogrāfiskās izcelsmes, un to apstiprina Uzraudzības padome, kas paredzēta saiknes nodrošināšanai ar publiskām iestādēm; Eiropas Komisija ir Uzraudzības padomes locekle.

IASB ir 14 locekļi, uz kuriem attiecas ģeogrāfiskā līdzsvara prasības. IASB locekļus izvirza uz piecu gadu pilnvaru termiņu, kas ir atjaunojams vienu reizi. IASB ir atbildīga par standartu noteikšanu. 2020. gada novembrī pilnvarotie paziņoja par prof. Dr. Andreas Barckow iecelšanu IASB priekšsēdētāja amatā, sākot no 2021. gada jūlija.

Pilnvarotie ieceļ arī SFPSIK 14 locekļus, kuru uzdevums ir interpretēt SFPS piemērošanu un sniegt norādes par finanšu pārskatu sagatavošanas jautājumiem, kā arī SFPS konsultatīvās padomes locekļus.

2.3.2.Pārredzamības noteikumi

Principā visas IASB un SFPSIK sanāksmes ir atvērtas sabiedrībai. To darba kārtība tiek publicēta iepriekš, un pašas sanāksmes var skatīties tiešsaistē. Turklāt IASB reizi ceturksnī savā tīmekļa vietnē publisko sanāksmes ar ieinteresētajām personām.

2.3.3.Ieinteresēto personu pārstāvība

SFPS fonda statūti pieprasa iecelt sešus pilnvarotos no Eiropas, kā arī Amerikas, Āzijas un Okeānijas, vienu pilnvaroto no Āfrikas un trīs pilnvarotos no jebkuras teritorijas, lai nodrošinātu vispārēju ģeogrāfisko līdzsvaru. Tāpat arī kritēriji IASB padomes locekļu iecelšanai paredz iecelt četrus locekļus no katra reģiona, vienu locekli no Āfrikas un vienu locekli no jebkuras teritorijas.

SFPS konsultatīvo padomi 2020. gada 31. decembrī veidoja 51 organizācija, tostarp Eiropas Centrālā banka (ECB) un Eiropas Vērtspapīru un tirgu iestāde (EVTI). Komisija piedalās kā novērotāja.

2.3.4.Pārskatatbildība attiecībā pret Eiropas Parlamentu

Saskaņā ar Regulu (ES) 2017/827 Eiropas Parlamentā jāiesniedz pilnīgs pārskats par SFPS izstrādi. Ikgadējā viedokļu apmaiņa starp Eiropas Parlamenta Ekonomikas un monetāro komiteju (ECON), IASB priekšsēdētāju Hans Hoogervorst un SFPS fonda Pilnvaroto padomes priekšsēdētāju Erkki Liikanen notika 2020. gada 18. februārī.

2.3.5.Interešu konfliktu novēršana

SFPS fonda pilnvarotos ieceļ uz trīs gadu pilnvaru termiņu, kas ir atjaunojams vienu reizi, un tiem ir jāapņemas darboties sabiedrības interesēs. Principā pilnvarotais un Uzraudzības padomes loceklis nevar būt nodarbināts vienā un tajā pašā organizācijā.

Visi IASB locekļi, izņemot vienu, strādā pilnu slodzi. Tiem ir jāizbeidz visas darba attiecības un saistības, kas varētu ietekmēt viņu neatkarību. Nav atļauta ne darba devēja organizēta norīkošana, ne atgriešanās pie bijušā darba devēja.

2.3.6.Finansējuma sadalījums

SFPS fonds 2020. gadā no Komisijas saņēma 4,9 miljonu EUR lielu piešķīrumu, kas veido 23,7 % no kopējām saņemtajām iemaksām. Komisija joprojām bija lielākais ieguldītājs. Komisijas budžeta un dalībvalstu finansējuma relatīvā daļa salīdzinājumā ar 2019. gadu ir palielinājusies (no 38,5 % līdz 42,8 %).